ΨΗΦΙΣΜΑ ΤΟΥ ΣΥΜΒΟΥΛΙΟΥ

της 13ης Μαΐου 1996

για την ευρωμεσογειακή τουριστική συνεργασία

(96/C 155/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

ΕΠΙΒΕΒΑΙΩΝΟΝΤΑΣ ότι είναι σημαντικό να δοθεί συγκεκριμένο περιεχόμενο, όσον αφορά τον τουρισμό, στην εταιρική σχέση μεταξύ της Ευρώπης και των χωρών της Μεσογείου, της οποίας οι στόχοι και οι αρχές καθορίζονται στη Διακήρυξη της Βαρκελώνης που εγκρίθηκε μετά την Ευρωμεσογειακή Διάσκεψη της 27ης και 28ης Νοεμβρίου 1995,

ΥΠΟΓΡΑΜΜΙΖΟΝΤΑΣ τη σημασία που έχει για τον τουρισμό μια συνεπής και ενισχυμένη συνεργασία μεταξύ της Ευρωπαϊκής Κοινότητας και των εταίρων τρίτων χωρών της Λεκάνης της Μεσογείου, καθώς και η ανάπτυξη της συνεργασίας αυτής,

ΑΝΑΓΝΩΡΙΖΟΝΤΑΣ ότι, για να υλοποιηθεί η τουριστική συνεργασία, χρειάζονται περιφερειακές, πολυμερείς ή διμερείς δράσεις, ιδίως στο πεδίο της πληροφόρησης, της κατάρτισης και της προβολής,

ΕΚΤΙΜΩΝΤΑΣ σημαντικό να υπάρξει βαθύτερη κατανόηση των χαρακτηριστικών του τουρισμού στην ευρωμεσογειακή περιοχή,

ΕΚΤΙΜΩΝΤΑΣ χρήσιμο να αξιοποιηθεί το ανθρώπινο δυναμικό ως παράγων ανάπτυξης των τουριστικών επιχειρήσεων, ιδίως των ΜΜΕ, και να βελτιωθεί η ποιότητα των προσφερομένων τουριστικών υπηρεσιών,

ΕΚΤΙΜΩΝΤΑΣ ότι, σύμφωνα με την αρχή της αειφόρου ανάπτυξης, η προβολή του μεσογειακού τουρισμού πρέπει να διασφαλίσει και να αναδείξει τη φυσική, ιστορική και πολιτιστική κληρονομιά βοηθώντας την ανάπτυξη κλίματος ανεκτικότητας, μέσα στο οποίο η ποικιλία και ο πλουραλισμός θα γίνονται σεβαστά, χωρίς οποιαδήποτε διάκριση φυλής, εθνικότητας, γλώσσας, θρησκείας ή φύλου,

ΕΚΤΙΜΩΝΤΑΣ ότι, για να επιτευχθούν οι στόχοι που προβλέπει η Διακήρυξη της Βαρκελώνης και το προσαρτημένο πρόγραμμα εργασίας, είναι σκόπιμο οι τρίτες χώρες εταίροι της Λεκάνης της Μεσογείου να συμμερίζονται τις αρχές και τις κατευθύνσεις οι οποίες θεμελιώνουν το «κοινοτικό κεκτημένο», στο βαθμό που επηρεάζουν τον τουρισμό,

εντός του χρηματοδοτικού πλαισίου που προβλέπεται για την ευρωμεσογειακή συνεργασία,

ΚΑΛΕΙ:

1. στο πεδίο της πληροφόρησης

α) την Επιτροπή:

- να προωθήσει τη συλλογή και τη διάδοση πληροφοριών και στατιστικών στοιχείων για τα ρεύματα του τουρισμού, και τα χαρακτηριστικά και τις επιπτώσεις του τουρισμού στην ευρωμεσογειακή περιοχή, λαμβανομένης υπόψη της μεθοδολογίας που καθορίστηκε στο πλαίσιο της εφαρμογής της οδηγίας 95/57/ΕΚ του Συμβουλίου, της 23ης Νοεμβρίου 1995, σχετικά με τη συλλογή στατιστικών στοιχείων στον τομέα του τουρισμού (1),

- να εντοπίσει, στο πλαίσιο της βαθμιαίας εγκαθίδρυσης μιας ευρωμεσογειακής ζώνης ελεύθερων συναλλαγών, τηρουμένων των υποχρεώσεων που απορρέουν από τον Παγκόσμιο Οργανισμό Εμπορίου, τα εμπόδια στην εκ μέρους των εταίρων-τρίτων χωρών εφαρμογή κοινοτικών διατάξεων απτομένων του τουρισμού 7

β) τα κράτη μέλη και την Επιτροπή:

- να αναπτύξουν την ανταλλαγή πληροφοριών σχετικά με την κοινοτική νομοθεσία και την εφαρμογή της, σχετικά με τη νομοθεσία των κρατών μελών, καθώς και σχετικά με τη νομοθεσία των εταίρων-τρίτων χωρών, που έχουν επιπτώσεις στον τουρισμό 7

2. στο πεδίο της κατάρτισης:

την Επιτροπή και τα κράτη μέλη:

- να δώσουν την οφειλόμενη προσοχή στον τουρισμό κατά την υλοποίηση του προγράμματος εργασίας που εγκρίθηκε στη Διάσκεψη της Βαρκελώνης, με σκοπό την αξιοποίηση του ανθρώπινου δυναμικού, ιδίως στο πλαίσιο του τακτικού διαλόγου που καθιερώθηκε για το σκοπό αυτό 7

3. στο πεδίο της προβολής:

α) την Επιτροπή:

- να μελετήσει σε βάθος, από κοινού με τις εταίρους-τρίτες χώρες, χώρες της Λεκάνης της Μεσογείου, τις τάσεις της αγοράς τουριστικών προϊόντων, και να προσδιορίσει τις δυνατότητες συνεργασίας στον τομέα της προβολής 7

β) τα κράτη μέλη και την Επιτροπή:

- να εξετάσουν μαζί τα στοιχεία που μπορούν να προωθήσουν την από κοινού ανάπτυξη του ευρωμεσογειακού τουρισμού, και ειδικότερα τις νέες τεχνολογίες, με ιδιαίτερη προσοχή στην ανάδειξη της κοινής φυσικής, ιστορικής και πολιτιστικής κληρονομιάς,

ΕΝ ΚΑΤΑΚΛΕΙΔΙ, το Συμβούλιο καλεί την Επιτροπή:

- να αξιολογήσει, όσον αφορά τον τουρισμό, τη συνέχεια της διαδικασίας συνεργασίας που άρχισε στη Βαρκελώνη και, εάν χρειάζεται, να διατυπώσει προτάσεις για να προσαρμόσει το πρόγραμμα εργασιών της Βαρκελώνης στα σημερινά δεδομένα, σύμφωνα με τα προβλεπόμενα στη Διακήρυξη της Βαρκελώνης.

(1) ΕΕ αριθ. L 291 της 6. 12. 1995, σ. 32.